Holomisa kap terug ná ANC-tirade oor 'teemeisie'-twiet | Maroela Media
Bantu Holomisa, leier van die UDM, het verder uitgevaar teen die ANC se Jessie Duarte nadat die ANC hom gekap het toe hy na haar as 'n "teemeisie" verwys het.
Die ANC het gister uitgevaar teenoor Holomisa oor dié twiet wat hy gemaak het in reaksie op 'n ander sosialemediagebruiker se twiet. Dié gebruiker het Holomisa se aandag daarop gevestig dat Duarte, adjunk-sekretaris-generaal van die ANC, tydens 'n dokumentêre SAUK-program na Holomisa as 'n "diktator" verwys het. Die gebruiker het ook gesê dat Duarte oneerbiedig is en destyds bloot voormalige pres. Nelson Mandela se persoonlike assistent was.
Holomisa het hierop reageer deur te sê Duarte het destyds vir hulle by Shell House tee aangedra.
Die regerende party het in reaksie op Holomisa se twiet 'n beroep op UDM-lede gedoen om hulself van hul partyleier se "misoginistiese neigings" te distansieer in aanloop tot Vrouedag.
"Hierdie blatante minagting asook verkleinering van vroue het geen plek in 'n demokratiese samelewing wat nie seksisme duld nie," het die ANC in 'n verklaring gesê.
Adjunk-sekretaris-generaal van die ANC, Jessie Duarte (Foto: Bhekikhaya Mabaso/ANA)
"Ons moet almal wat plesier daaruit put om vroue te mishandel en te ondermyn, isoleer en verwerp. Terwyl Vrouemaand aanbreek, doen ons 'n beroep op alle toonaangewende mans in die UDM om weg te beweeg van Holomisa se misoginistiese neigings. Hy moet veroordeel word deur alle Suid-Afrikaners wat daartoe verbind is om die demoon van seksisme en die onderdrukking van vroue uit ons samelewing te ontwortel," lui die verklaring.
Die ANC het verseker dat hy bankvas agter Duarte staan en gesê Holomisa se twiet is 'n groot belediging – nie net vir Duarte nie, maar ook vir vroue in die ANC-beweging asook Suid Afrikaanse vroue in die algemeen.
"[Duarte] se opofferings en bydraes tot die struggle vir vryheid en die heropbou en ontwikkeling van ons land kan nie geringgeskat of uitgewis word deur 'n seksistiese etiket nie," het die ANC gesê.
Holomisa het dit intussen op Twitter duidelik gemaak dat hy min gepla is oor die ANC se tirade. "[Duarte] dink sy het 'n lisensie om ander te beledig en wanneer hulle reageer, speel sy die geslagskaart. Sy sal iemand moet kry om te boelie, nie vir my nie."
Ek het baie meer respek vir 'n 'teagirl' en sit eerder om 'n tafel saam met 'n lojale en hardwerkende 'teagirl' as om by dieselfde tafel saam met die leier van 'n land wat almal mislei.
Die korrupte ANC as n kollektief sal ten alle tye in die bresse moet tree vir mekaar en mekaar beskerm en Suid Afrikaners mislei mbt die ANC se georkestreerde bydrae tov Suid Afrika se afbreek en agteruitgang! Die ANC versprei dus doelbewus leuens namens hulle mede ANC kader deur haar kamtig te probeer voorhou as die uwe in heropbou en ontwikkeling! SA is agv die ANC as n kollektief en wat haar insluit, se heropbou en ontwikkeling, in die slegste ekonomiese toestand in die geskiedenis van die land en nog is dit einde niet! "Your gues is as good as… Lees meer »
Napoleon het mos gese "an army marches on its stomach" die engelse sal seker dieselfde se van tee, wonder hoekom die ANC so "touchy" is oor tee!! Oops Engelse / Colonialisms, o, ja, ek verstaan nou.
Die ANC is absoluut "hilarious" as dit nie rassisme is nie, dan is dit seksisme. En die heel tyd voer die varkies hulleself net vet in "denial" van hoe ons mense, (wit, swart en "whatever") struggle agv. hul onbeheptheid!! (Ja ek gebruik die word struggle, want dit beteken mos dieselfde as swaarkry).
Ek dink ons beledig die tea girls as ons terugdink aan Duarte se tirade so ruk terug jeens 'n joernalis!!